DOI: 10.14457/tu.the.2015.902
title: สถานีตำรวจภูธรเมืองปทุมธานีกับการป้องกันเหตุวิวาทของนักศึกษาต่างสถาบัน

description: พื้นที่รับผิดชอบของสถานีตำรวจภูธรเมืองปทุมธานี มีสถาบันการศึกษาอาชีวศึกษาอยู่    1 แห่ง คือ วิทยาลัยเทคโนโลยีแหลมทองปทุมธานี นอกพื้นที่รับผิดชอบใกล้เคียงกันมีสถาบันการศึกษาอาชีวศึกษาอีก 2 แห่ง คือ วิทยาลัยเทคนิคปทุมธานี และวิทยาลัยเทคโนโลยีปทุมธานี บ่อยครั้งในแต่ละวันที่ผ่านมานั้น มักเกิดเหตุวิวาททำร้ายกันระหว่างนักศึกษาทั้งสามสถาบันข้างต้นภายในพื้นที่รับผิดชอบของสถานีตำรวจภูธรเมืองปทุมธานี ส่งผลให้เกิดความเสียหายแก่ชีวิตร่างกาย จิตใจ และทรัพย์สิน ทั้งในส่วนของตัวนักศึกษาแต่ละสถาบันนั้นเอง รวมไปจนถึงผู้คนที่พักอาศัยหรืออยู่ใกล้เคียงกันกับบริเวณที่เกิดเหตุนั้นด้วย ถึงแม้ที่ผ่านมานั้นสถานีตำรวจภูธรเมืองปทุมธานีจักประกอบกำลังเจ้าหน้าที่ตำรวจทุกสายงานวางกำลังเฝ้าระวังพื้นที่จุดเสี่ยงอันมักเกิดเหตุวิวาทบ่อยครั้งก็ตาม แต่ปัจจุบันนักศึกษามิได้ตัดสินใจเลือกพื้นที่ดังกล่าวเพื่อก่อเหตุวิวาทเหมือนเช่นแต่ก่อน  กลับใช้วิธีการขับขี่รถจักรยานยนต์ติดตามนักศึกษาสถาบันคู่อริไป เพื่อหาสถานที่และโอกาสในการกระทำผิดอันเหมาะสมแล้วก่อเหตุทำร้ายนักศึกษาคู่อรินั้น  ซึ่งนักศึกษาผู้ก่อเหตุนั้นอาจคาดหมายได้ว่ากำลังเจ้าหน้าที่ตำรวจส่วนใหญ่นั้นอยู่ประจำจุดพื้นที่จุดเสี่ยงดังกล่าวแล้ว เป็นผลให้เจ้าหน้าที่ตำรวจผู้ขับขี่รถออกตรวจตราในเส้นทางพื้นที่รับผิดชอบอื่นอาจลดน้อยลง  นักศึกษาผู้ก่อเหตุจึงกล้าตัดสินใจที่จะก่อเหตุวิวาททำร้ายนักศึกษาสถาบันคู่อริในพื้นที่อื่นซึ่งห่างจากการตรวจตราของเจ้าหน้าที่ตำรวจมากยิ่งขึ้น  สถานีตำรวจภูธรเมืองปทุมธานีจึงจำเป็นต้องใช้วิธีการอื่นเพื่อป้องกันเหตุนักศึกษาต่างสถาบันก่อเหตุทะเลาะวิวาทกันภายในพื้นที่รับผิดชอบได้อย่างมีประสิทธิภาพ และเป็นการแก้ไขปัญหาได้ในระยะยาวยิ่งกว่าการจัดกำลังเจ้าหน้าที่ตำรวจเฝ้าระวังเหตุนักศึกษาวิวาทในพื้นที่จุดเสี่ยงอันอาจเกิดเหตุวิวาทอยู่บ่อยครั้งเหมือนเช่นในปัจจุบันการค้นคว้าอิสระในครั้งนี้ จึงได้ศึกษาค้นคว้าเพื่อหาวิธีการเพื่อป้องกันเหตุนักศึกษาต่างสถาบันก่อเหตุทะเลาะวิวาทกันภายในพื้นที่รับผิดชอบของสถานีตำรวจภูธรเมืองปทุมธานี เพื่อให้สถานีตำรวจภูธรเมืองปทุมธานีได้กำหนดแผน มาตรการหรือวิธีการดำเนินการอื่น เพื่อป้องกันแก้ไขปัญหานักศึกษาต่างสถาบันวิวาทกันได้อย่างมีประสิทธิภาพมากยิ่งขึ้น  ให้นักศึกษาแต่ละสถาบันได้ตระหนักรู้ เข้าใจในสภาพและผลกระทบของปัญหาที่เกิดขึ้นในปัจจุบัน เพื่อให้ปัญหานักศึกษาต่างสถาบันวิวาททำร้ายกันในพื้นที่รับผิดชอบของสถานีตำรวจภูธรเมืองปทุมธานีลดน้อยลงอีกด้วย จากการศึกษาพบว่า การที่สถานีตำรวจภูธรเมืองปทุมธานีได้ประสานงานกับสถานศึกษาทั้งสามสถาบันข้างต้น เพื่อจัดวันเวลาในคาบเรียนของนักศึกษา ให้เจ้าหน้าที่ตำรวจชุดมวลชนสัมพันธ์ของสถานีตำรวจภูธรเมืองปทุมธานีจัดกิจกรรมตำรวจพบนักเรียน เพื่อให้เจ้าหน้าที่ตำรวจได้เข้าไปให้ความรู้ความเข้าใจเกี่ยวกับข้อกฎหมายและอัตราโทษของกฎหมายแก่นักศึกษา  ทั้งให้การอบรมนักศึกษาเพื่อเสริมสร้างศีลธรรม คุณธรรม จริยธรรม โดยสอดแทรกคำสอนหรือตัวอย่างชี้นำการปฏิบัติที่ถูกต้องแก่นักศึกษา เน้นสร้างความตระหนักให้นักศึกษาได้รู้จักความเป็นพลเมืองดี  เห็นคุณค่าของตัวเอง เคารพสิทธิของตนเองหรือผู้อื่น และความคิดเชิงบวกรู้จักแก้ไขปัญหาความขัดแย้งด้วยสันติวิธี เพื่อเสริมสร้างทัศนคติและวิธีการคิดแก้ปัญหาต่างๆที่ถูกต้องเหมาะสมแก่นักศึกษา ประกอบกับจัดกิจกรรมให้นักศึกษาได้สัมผัสและเข้าใจในภาพของกระบวนการยุติธรรม  เป็นผลให้นักศึกษาได้เห็นสภาพของการตกเป็นผู้ต้องหาว่ากระทำความผิด โดยคำนวณจากโทษที่นักศึกษาจะได้รับหากถูกจับกุมกับผลที่นักศึกษาคาดหมายว่าจะได้รับจากการกระทำผิดนั้น ซึ่งหลังจากที่นักศึกษาได้คิดคำนวณถึงปัจจัยต่างๆที่เกี่ยวข้องกับการก่อเหตุวิวาทขึ้นแล้ว จึงจะตัดสินใจว่าจะเลือกที่จะกระทำความผิดหรือไม่  เชื่อว่านักศึกษาจักเกิดความเกรงกลัวไม่กล้าที่จะกระทำความผิดหรือก่อเหตุวิวาทขึ้นอีก  นักศึกษาจักมีความตระหนักรู้เข้าใจถึงสภาพปัญหารวมถึงผลกระทบทั้งต่อตนเอง และผู้อื่น และยังเป็นผลทำให้นักศึกษาไว้ใจหรือเชื่อใจที่จะบอกเล่าเบาะแสของนักศึกษาผู้เตรียมจะก่อเหตุ หรือข้อมูลอื่นอันมีประโยชน์ต่อการป้องกันเหตุนักศึกษาวิวาทและเป็นแนวร่วมป้องกันเหตุกับเจ้าหน้าที่ตำรวจอีกด้วย